Per Clausen (EL), 2011-02-10:
Man kan jo sige, at den udbredte sport med at vandre fra det ene parti til det andet og til det tredje jo giver mulighed for, at vi kan få en langt større indsigt i, hvad der er foregået i de enkelte grupper og under deres møder, end vi indtil nu har kunnet få.
Det er jo oplysende, spændende og interessant, og jeg har ikke meget at bidrage til diskussionen med, med hensyn til hvorvidt det kunne tænkes, at Det Radikale Venstre ville komme med forslag, der både var stødende og anstødelige, men vil i hvert fald sige, at på trods af at hr. Simon Emil Ammitzbøll ikke længere er medlem af Det Radikale Venstre, kan de da stadig væk have synspunkter, som er rigtig, rigtig ufornuftige, dumme og uforståelige.
Så hr. Simon Emil Ammitzbøll har ikke taget det hele med sig, han har ikke taget alle fejlene med sig, og der er alligevel grænser for, hvor meget klogere Det Radikale Venstre er blevet af, at hr. Simon Emil Ammitzbøll har forladt partiet.
Men lad nu det ligge.
Det her konkrete forslag, som Enhedslisten jo er med til at fremsætte, handler om to ting.
Vi siger for det første, at de tv-stationer, som ikke overholder de danske reklameregler, ikke skal kunne få adgang til de her penge.
Og så siger vi for det andet, at de tv-stationer, som har breaks i deres programmer, heller ikke kan få adgang til de her penge.
Man kan sige, at det er to sider af samme sag; men det er så de to ting, der er.
Hvorfor er det så sådan, at vi lægger vægt på det?
Ja, en af grundene er, at vi i tide og utide har besøg af TV 2's ledelse, hvor de fortæller os, at nu vil de holde op med at bringe reklamen om film uden afbrydelser.
Og det er, fordi de konkurrencemæssigt udsættes for et massivt pres fra de tv-kanaler, der, fordi de har placeret sig i et andet land, er i stand til at sende med reklamer, og det undergraver TV 2's økonomi.
Det har vi indtil nu – i enighed, troede jeg, indtil jeg blev informeret om, hvad der foregik i Det Radikale Venstres gruppe – afvist, og det har vi gjort, fordi vi sagde, at vi faktisk syntes, at det var meget vigtigt for den måde, programmerne produceres på, og den måde, de afvikles på, at man ikke har reklameafbrydelser.
Men hvis man fastholder det synspunkt over for TV 2 og så ikke alene accepterer i internationaliseringens, EU-reglernes, globaliseringens hellige navn, at det er muligt at placere tv-stationer i England, som udelukkende har det formål at sende til Danmark, men samtidig accepterer, at de så har mulighed for at udsætte TV 2 for en unfair konkurrence – det står i sådan nogle lærebøger om liberalisme, at unfair konkurrence er en rigtig skidt ting – og så oven i købet, oven i det, siger, at vi bruger statsmidler til at løfte kvaliteten af de produkter, der bliver sendt fra disse tv-stationer, så udsætter man jo yderligere TV 2 for en urimelig konkurrence.
Derfor kan jeg sige, at når vi i Enhedslisten har bevæget os ud i at være med til at støtte det her forslag, er det ikke mindst, fordi vi i hvert fald så kan sige til TV 2, at vi har forsøgt ikke at gøre deres vanskeligheder værre.
Vi har forsøgt at være fair, ved at vi siger til dem, at vi ikke vil acceptere reklameafbrydelser i deres programmer, men at vi også godt vil medvirke til at understøtte, at de ikke får nogen voldsom konkurrence, som er direkte statssubsidieret på et urimeligt grundlag.
Det er det, som er baggrunden for, at vi støtter det her forslag.
Så skal jeg bare for god ordens skyld sige, at den public service-pulje, som vi taler om her, har Enhedslisten aldrig støttet.
Så det er sådan vores grundholdning.
Så man kan sige, at det ikke gør os fortvivlede, hvis konsekvensen af at stramme op på reglerne ville være, at vi var nødt til at nedlægge puljen.
Men vi har forståelse for, at det jo ikke er det, der har båret, at Socialdemokraterne, SF og Det Radikale Venstre har fremsat det her forslag.
Og der tror jeg sådan set at vi står fuldstændig fælles om, at det, vi ligesom siger, er, at vi ikke vil bruge statsmidler til at udsætte TV 2 for en urimelig, unfair konkurrence, som betyder, at TV 2 bliver ved med at forsøge at presse os til at acceptere reklameafbrydelser i programmerne, og det er uden at bruge ord som anstødeligt, stødende eller på nogen som helst anden måde, fordi at det, at privatkapitalistiske virksomheder opfører sig på en for mig at se stødende måde, og at de støttes i det af en borgerlig regering og et borgerligt flertal i Folketinget, i hvert fald ikke er så overraskende, at det kan få mig til at bruge stærke ord.